વિસનગર પાલિકા દ્વારા મંજુરી કે ટેન્ડર વગર હિરો હોન્ડા શો-રૂમ પાસે પાઈપલાઈનનુ કામ કરાવી કોન્ટ્રાક્ટરને ચુકવણુ કર્યુ હતુ. જે વિવાદ કલેક્ટરમાં પહોચતા મ્યુ.કમિશ્નર દ્વારા રૂા.૮૪ લાખની રકમ ૧૭ સભ્યો પાસેથી વરાળે પડતી વસુલાત કેમ નહી કરવી તેવી કારણદર્શક નોટીસ આપવામાં આવી હતી. પ્રમુખ અને ૧૬ સભ્યો ઉપર જવાબદારી આવે તેમ હોઈ કોન્ટ્રાક્ટરને ચુકવવાના બાકી બીલ અને પાલિકામાં પડેલી ડીપોઝીટમાંથી રીકવરી કરવા માટેનો નિર્ણય લેવા પ્રમુખ શકુન્તલાબેન પટેલ દ્વારા તા.૫-૬-૧૮ ના રોજ ખાસ સાધારણ સભા બોલાવવામાં આવી હતી. કોન્ટ્રાક્ટર પાસેથી રીકવરીનો મુદ્દો યોગ્ય હતો. પરંતુ આ કામમાં પૂર્વ પાલિકા પ્રમુખ પ્રજ્ઞાબેન પટેલે વરસાદી પાણીની લાઈનનુ કામ કરાવ્યુ હોવાની વિગતો દર્શાવવામાં આવતા આ વિગતને લઈ સભ્યોમાં અનેક તર્કવિતર્ક થયા હતા. અગાઉ સભ્યોને ગેરમાર્ગે દોરી પાઈપલાઈનની કરેલ કામગીરી અને ચુકવણાને યોગ્ય ઠેરવવા ઠરાવ કરી મંજુરી બહુમતી લેવામાં આવી હતી. જેમાં અજાણતામાં સભ્યો ફસાયા હતા. ત્યારે ફરીથી ગુંચવડા ભરેલો ઠરાવ કરવા ખાસ સાધારણ સભા બોલાવવામાં આવતા તા.૫-૬-૨૦૧૮ ની ખાસ સાધારણ સભામાં શાસક પક્ષના પ્રમુખ રંજનબેન દર્શનભાઈ પરમાર તથા મગનજી ઠાકોર હાજર રહ્યા હતા. વિરોધપક્ષના તમામ સભ્યો હાજર હતા. ૨૧ સભ્યોએ રજાનો રીપોર્ટ મુક્યો હતો. ૧/૩ એટલે કે ૧૨ સભ્યોનુ કોરમ નહી થતા ખાસ સાધારણ સભા મુલત્વી રાખવી પડી હતી. તેજ દિવસે પાલિકાના નોટીસ બોર્ડ ઉપર તા.૮-૬-૨૦૧૮ ના રોજ સવારે ૧૧-૦૦ કલાકે ખાસ સાધારણ સભા મળશે તેવી નોટીસ લગાવવામાં આવી હતી. જોકે ૮-૬ ના રોજ પણ શાસક પક્ષના એકલા પ્રમુખ હતા અને વિરોધપક્ષના છ સભ્યોએ હાજરી આપી હતી. જેમાં પણ કોરમ નહી થતા ખાસ સાધારણ સભા મુલત્વી રાખવાની ફરજ પડી હતી. પ્રમુખ શકુન્તલાબેન પટેલ પાસે સભ્યોનુ ટોળુ મોટુ હતુ. તેમ છતાં તેમના વિશ્વાસુ સભ્યોને ખાસ સાધારણ સભામાં હાજર રાખી શક્યા નહોતા.